Àsẹ̀hìnwá-àsẹ̀hìnbọ̀ bàbá mi yípadà ó di ènìyàn, ṣùgbọ́n a kò gbúròó Àǹjànnú-ìbẹ̀rù mọ́, ó ti kú pátápátá. Bàbá mi sì mú ejò ọká náà ó dá iná sun ún, ó sì kó eérú rẹ̀ dànù sí orí ààtàn, ṣùgbọ́n nígbà tí òjò rọ̀ àgbàrá òjò gbá apá kan rẹ̀ sí inú odò kékeré kan, níbẹ̀ ni eérú náà sì ti yípadà tí ó di ẹja olóró kan títí di òní yìí, ní ọjọ́ tí mo bá rí ẹja náà, ìwọ ọ̀rẹ́ mi, n ó fi hàn ọ́. Èyí tí kò lọ sí inú odò nínú eérú náà pẹ̀lú yìpadà ó di àkeekèé, n ó sì fi irú àkeekèé náà hàn ọ́ ní ọjọ́ tí mo bá rí i. Ṣùgbọ́n ọ̀kánkán ibi tí wọ́n ti ja ìjà yìí kò hu koríko mọ́, dípò èyí, àwọn ará Igbó Olódùmarè kọ́ ilé kan sí ibẹ̀, nínú èyí tí oníbodè tuntun ti wọ́n yàn ń gbé, oníbodè yìí kò sì dàbí ti àtijọ́ọ́, nítorí ó fẹ́ràn ènìyàn ó sì fẹ́ràn ẹranko, ó fẹ́ràn aráyé, ó sì fẹ́ràn ará ọ̀run.
Asehinwa-asehinbo baba mi yipada o di eniyan, sugbon a ko gburoo Anjannu-iberu mo, o ti ku patapata. Baba mi si mu ejo oka naa o da ina sun un, o si ko eeru re danu si ori aatan, sugbon nigba ti ojo ro agbara ojo gba apa kan re si inu odo kekere kan, nibe ni eeru naa si ti yipada ti o di eja oloro kan titi di oni yii, ni ojo ti mo ba ri eja naa, iwo ore mi, n o fi han o. Eyi ti ko lo si inu odo ninu eeru naa pelu yipada o di akeekee, n o si fi iru akeekee naa han o ni ojo ti mo ba ri i. Sugbon okankan ibi ti won ti ja ija yii ko hu koriko mo, dipo eyi, awon ara Igbo Olodumare ko ile kan si ibe, ninu eyi ti onibode tuntun ti won yan n gbe, onibode yii ko si dabi ti atijoo, nitori o feran eniyan o si feran eranko, o feran araye, o si feran ara orun.